Document ID: 31994R2311

ΚΑΝΟΝΙΣΜΟΣ (ΕΚ) αριθ. 2311/94 ΤΗΣ ΕΠΙΤΡΟΠΗΣ της 26ης Σεπτεμβρίου 1994 για την εφαρμογή μέτρου διασφαλίσεως στις εισαγωγές σκόρδων που κατάγονται από την Ένωση του Myanmar
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 1035/72 του Συμβουλίου της 18ης Μαΐου 1972 περί κοινής οργανώσεως αγοράς στον τομέα των οπωροκηπευτικών (1), όπως τροποποιήθηκε τελευταία από τον κανονισμό (ΕΚ) αριθ. 3669/93 (2), και ιδίως το άρθρο 29 παράγραφος 2,
Εκτιμώντας:
ότι ο κανονισμός (ΕΟΚ) αριθ. 2707/72 του Συμβουλίου (3) ορίζει τους όρους εφαρμογής των μέτρων διασφαλίσεως στον τομέα των οπωροκηπευτικών-
ότι, σε εφαρμογή του κανονισμού (ΕΟΚ) αριθ. 1859/93 της Επιτροπής (4), όπως τροποποιήθηκε από τον κανονισμό (ΕΚ) αριθ. 1662/94 (5), για να τεθούν σε ελεύθερη κυκλοφορία στην Κοινότητα των σκόρδων που εισάγονται από τρίτες χώρες απαιτείται η προσκόμιση πιστοποιητικού εισαγωγής-
ότι, με τον κανονισμό (ΕΚ) αριθ. 1213/94 (6), όπως τροποποιήθηκε από τον κανονισμό (ΕΚ) αριθ. 1992/94 (7), η Επιτροπή έλαβε μέτρο διασφαλίσεως που εφαρμόζεται στα σκόρδα που κατάγονται από την Κίνα περιορίζοντας την έκδοση των πιστοποιητικών εισαγωγής έως τις 31 Μαΐου 1995 μέχρι 10 000 τόνους, εκ των οποίων 5 000 τόνοι, κατ' ανώτατο όριο, πριν από τις 31 Αυγούστου 1994- ότι, από τις 2 Ιουνίου 1994, διαπιστώθηκε η ανάγκη να ανασταλεί η έκδοση των εν λόγω πιστοποιητικών έως τις 31 Αυγούστου 1994 και, στη συνέχεια με τον κανονισμό (ΕΚ) αριθ. 1992/94, να προβλεφθεί μηνιαία διαχείριση της εκδόσεως των πιστοποιητικών έως τις 31 Μαΐου 1995-
ότι, με τον κανονισμό (ΕΚ) αριθ. 2091/94 (8), η Επιτροπή έλαβε μέτρο διασφαλίσεως, που εφαρμόζεται στις εισαγωγές σκόρδων που κατάγονται από την Ταϊβάν ή το Βιετνάμ, το οποίο αναστέλλει την έκδοση των πιστοποιητικών εισαγωγής από τις δύο αυτές χώρες έως τις 31 Μαΐου 1995-
ότι, σήμερα, υποβάλλονται αιτήσεις πιστοποιητικών εισαγωγής για σκόρδα τα οποία δηλώνονται ότι κατάγονται από την Ένωση του Myanmar ενώ από το 1980 τουλάχιστον δεν έχει γίνει καμία εισαγωγή των προϊόντων αυτών- ότι υπάρχουν βάσιμες αμφιβολίες όσον αφορά την καταγωγή των εισαγωγών αυτών και, κατά συνέπεια, πρέπει να διεξαχθεί έρευνα ώστε να διαπιστωθεί η καταγωγή τους-
ότι, το να παραμείνει η σημερινή κατάσταση αμετάβλητη, θα μπορούσε να δημιουργήσει σοβαρές διαταραχές στην κοινοτική αγορά, που είναι δυνατόν να θέσει σε κίνδυνο, αφενός, ένα μέρος των στόχων του άρθρου 39 της συνθήκης ΕΚ και, αφετέρου, τους στόχους του κανονισμού (ΕΚ) αριθ. 1213/94-
ότι, αναμένοντας τα αποτελέσματα της προαναφερθείσας έρευνας, πρέπει, από τώρα, να ανασταλεί η έκδοση των πιστοποιητικών εισαγωγής για την περίοδο που είναι αυστηρώς αναγκαία για την εξάλειψη των προαναφερθεισών διαταράξεων, για τα σκόρδα που κατάγονται από την Ένωση του Myanmar-
ότι, σύμφωνα με το άρθρο 3 παράγραφος 3 του κανονισμού (ΕΟΚ) αριθ. 2707/92, πρέπει να ληφθεί υπόψη η ειδική κατάσταση των προϊόντων που βρίσκονται καθ' οδόν προς την Κοινότητα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η έκδοση πιστοποιητικών εισαγωγής σκόρδων (κωδικός ΣΟ 0703 20 00) που κατάγονται από την Ένωση του Myanmar, τα οποία αναφέρονται στον κανονισμό (ΕΟΚ) αριθ. 1859/93, αναστέλλονται έως τις 31 Μαΐου 1995.
Άρθρο 2
1. Το έρθρο 1 δεν εφαρμόζεται για τις αιτήσεις χορηγήσεως πιστοποιητικών που προορίζονται να καλύψουν προϊόντα για τα οποία έχει αποδειχθεί, κατά την υποβολή της αιτήσεως, ότι βρίσκονται καθ' οδόν προς την Κοινότητα πριν από την έναρξη ισχύος του παρόντος κανονισμού.
2. Θεωρούνται ότι βρίσκονται καθ' οδόν προς την Κοινότητα τα προϊόντα τα οποία:
- έχουν εγκαταλείψει την Ένωση του Myanmar πριν από την έναρξη ισχύος του παρόντος κανονισμού,
και
- μεταφέρονται βάσει εγγράφου μεταφοράς που ισχύει από τον τόπο φορτώσεως στην Ένωση του Myanmar έως τον τόπο εκφορτώσεως στην Κοινότητα, το οποίο έχει καταρτισθεί πριν από την έναρξη ισχύος του παρόντος κανονισμού.
3. Οι ενδιαφερόμενοι προσκομίζουν την απόδειξη, η οποία γίνεται αποδεκτή από τις αρμόδιες αρχές, ότι πληρούνται οι όροι που αναφέρονται στην παράγραφο 2.
Ωστόσο, οι αρχές μπορούν να θεωρήσουν ότι τα προϊόντα έχουν εγκαταλείψει την Ένωση του Myanmar πριν από την έναρξη ισχύος του παρόντος κανονισμού όταν προσκομίζεται ένα από τα ακόλουθα έγγραφα:
- σε περίπτωση θαλάσσιας μεταφοράς, η φορτωτική από την οποία προκύπτει ότι η φόρτωση έλαβε χώρα πριν από την ημέρα αυτή,
- σε περίπτωση σιδηροδρομικής μεταφοράς, η φορτωτική η οποία έγινε αποδεκτή από τις σιδηροδρομικές υπηρεσίες του Myanmar πριν από την ημέρα αυτή,
- σε περίπτωση οδικής μεταφοράς, το δελτίο TIR (διεθνής οδική μεταφορά) το οποίο έχει καταρτισθεί από το τελωνείο του Myanmar πριν από την ημέρα αυτή,
- σε περίπτωση εναέριας μεταφοράς, η φορτωτική, από την οποία προκύπτει ότι η αεροπορική εταιρεία παρέλαβε τα προϊόντα πριν από την ημέρα αυτή.
Άρθρο 3
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 26 Σεπτεμβρίου 1994.

Labels: 3
17
18
5